Bekende advokaat in Mitchells Plain doodgeskiet | Netwerk24
Deur Warda Meyer 02 Desember 2019 11:17
’n Bekende Kaapse advokaat en landdros is Sondagaand by ’n vulstasie in Lentegeur in Mitchells Plain doodgeskiet.
Lentegeur-inwoners sê die voorval by die BP-garage in Clock Tower lyk asof dit ’n beplande sluipmoordaanval op adv. Vernon Jantjies (54) was, omdat hy eksklusief geteiken is.
Brig. Novela Potelwa, polisiewoordvoerder, sê speurders volg alle leidrade op. “Daar word beweer dat die oorledene om 21:40 by die vulstasie-winkel uitgestap het toe daar op hom losgebrand is. Hy is op die toneel dood.”
Adv. Vernon Jantjies (54) wat Sondagaand doodgeskiet is. Foto: Facebook - WCgangwatch
Byron de Villiers van die Lentegeur-gemeenskapspolisiëringsforum het gesê die gebied was die afgelope tyd redelik stil, maar die gemeenskap is nou bekommerd omdat ’n advokaat en voormalige landdros in hul geweste geskiet is.
De Villiers sê daar is geen sprake dat dit ’n rooftog was nie en glo Jantjies was die teiken.
“Dit was ’n sluipmoordaanval. Almal weet dat die slagoffer ’n bekende Mitchells Plain-dwelmbaas in ’n hooggeregshofsaak verteenwoordig het.”
Volgens hom is daar kameras op die toneel, maar hulle weet nog nie of die kameras gewerk het nie.
Jantjies het een van die grootste vermeende dwelmhandelaars in Mitchells Plain, Fadwaan “Vet” Murphy, in die hooggeregshof in Kaapstad verteenwoordig.
Altesaam 229 aanklagte staar Murphy in die gesig, insluitend afpersing, geldwassery en dwelmhandel, wat verband hou met sy vermeende dwelmsakeryk.
“Die oorledene het voorheen ook vir die departement van justisie in die hof in Khayelitsha gewerk,” het brig. Potelwa gesê.
Enigiemand met inligting word versoek om die polisie se Stop Misdaadnommer, 08600 10111, te skakel.
Die moordtoneel in Lentegeur waar ’n Kaapse advokaat Sondagaand doodgeskiet is. Foto: Verskaf
Meer oor: Vernon Jantjies | Lentegeur | Misdaad | Moord